**תום יער** (נולדה ב-21 ביולי 1987) היא קומיקאית, סטנדאפיסטית, שחקנית, מנחה ויוצרת רשת ישראלית.

ביוגרפיה
--------

יער נולדה ברמת השרון. למדה בפנימיית הכפר הירוק.

יער לא התגייסה לצבא, אך עשתה שירות לאומי מלא.

קריירה
------

בשנת 2011 הקימה וניהלה קבוצה עצמאית של סטנדאפ שנקראה "ערב הסטנדאפ של תום יער". הקבוצה כללה הרכב של קומיקאים צעירים שלא היו מוכרים עד אז על בימת הסטנדאפ, ובהם ניב מג'ר, גלית חוגי, ירמי שיק-בלום, אסף קפלנסקי וליאור אמסטרדמסקי, וזכתה לאהדה גדולה בקרב צעירים בתל אביב.

הצלחתה של הקבוצה פתחה גל חדש של סטנדאפיסטים צעירים, שבעקבות הערב הקימו לאחר מכן עוד ערבי סטנדאפ דומים שהתבססו על אותו רעיון - ערב קבוצתי שבו הסטנדאפיסטים עולים בזה אחר זה והתכנים נכתבים ביחד.

ב-2013 התפרקה הקבוצה המקורית, ויער יצאה לקריירת סולו משלה. באותה שנה היא העלתה מופע סטנדאפ יחיד ראשון בשם "ג'ורה של מלאך", איתו הופיעה במשך כשנה אחת, בעיקר באזור תל אביב.

ב-2015 יצאה יער עם מופע קומי חדש בשם "לא תמימה בת שש", המבוסס על חוויות חייה ומתעסק בנושאים כגון דימוי גוף, יחסי מין ועוד.

ב-2015 יצרה ביחד עם המעצב מתן שליטא סדרת פוסטרים אייקוניים לתמונות מפורסמות (ג'נט ג'קסון על שער הרולינג סטון, פוסטר הסרט "אמריקן ביוטי", דיוקן של סלבדור דאלי, הציור "נערה עם עגיל פנינה" של יאן ורמיר, שרבט גולה על שער הנשיונל ג'יאוגרפיק, עטיפת האלבום Nevermind ועוד).

ב-2016 נבחרה יער להיות המגישה בקמפיין הפרסום של חברת בזק.

ב-2017 נבחרה על ידי המגזין "פורבס ישראל" לאחת מחמישים הנשים המשפיעות בישראל.

ב-2021 דיבבה את דמותה של גרטה פוצבינה במשחק המחשב הישראלי "פיפוש".

### עיתונות

בשנים 2009–2011 החלה יער את דרכה ככתבת בידור בעיתון "רייטינג" ובאתר nrg מבית מעריב. החל מ-2013 משמשת כתבת אורחת במגזין "Time Out תל אביב" וב-2015 הנחתה לראשונה את טקס פרסי האוכל של העיתון.

### רדיו

ב-2014 הצטרפה לתוכנית הרדיו "חותרים למגע" של שרון טייכר וערן זרחוביץ' בגל"צ, שם גילמה דמויות רבות, ועם מעבר התוכנית לרדיו תל אביב, המשיכה עם הצמד עד היום. בין הדמויות הקבועות שמגלמת יער, נמנות: גילי הנער, כנרת האקסית, חיקוי פרודי של מיכל צפיר ומיקי מנשמיקי.

### טלוויזיה וקולנוע

ב-2011 השתתפה בפרק ה-24 בעונה הרביעית של "מונית הכסף".

במהלך 2014–2016 התארחה יער בתוכניות הטלוויזיה: "לילה תירס" ו"תוכנית קיציס" ובסדרה הקומית "בלתי הפיך".

ב-2016 החלה להשתתף בתוכנית הלייט נייט "היום בלילה עם גורי אלפי", בפינה קבועה בה היא מתנסה בפעילויות אקסטרים שונות למורת רוחה.

בנוסף, ב-2016, יער השתתפה במספר מערכונים של תוכנית הסאטירה הפופולרית "ארץ נהדרת", וכשנה לאחר מכן הצטרפה לתוכנית בתור חברת קאסט קבועה מן המניין. במסגרת התוכנית יצרה יער את דמותה של הנערה-זמרת "אגס קימל" (מעין פרודיה על זמרת הפופ נועה קירל) ושרה עם חברי ההרכב שירים שזכו לאהדה רבה ברשת, ביניהם השירים הקומיים "חפש אותי בראשון" ו"לא חוקית".

ב-2017 עלתה לשידור סדרה קומית מוקומנטרית ב-yes בכיכובה של יער, "תום יער עושה את שביל ישראל". הסדרה זכתה לביקורות חיוביות ברובן וקטפה את פרס "תוכנית הדוקו-ריאליטי הטובה ביותר" בטקס פרסי האקדמיה לטלוויזיה לשנת 2017.

ב-2018 עלתה לשידור סדרת המשך לסדרה, בשם "תום יער עושה בגרות". ב-2019 שיחקה בסרטו של רם נהרי "אל תשכחי אותי".

ב-2019 עלתה לשידור ב-yes הסדרה הקומית "הכל תום" שמנתה שמונה פרקים ובה השתתפו כוכבים אורחים רבים, ובהם רותם סלע, ערוץ הכיבוד, אסי כהן, אליאנה תדהר וגיתית פישר.

במהלך 2020–2021 עלו בתאגיד השידור הישראלי שני פרקי פיילוט של התכנית "סבתא בישלה", תוכנית דוקו-בישול קומית בהנחייתה של יער. ביוני 2021 עלתה התכנית "סבתא בישלה עם תום יער" בכאן 11 לשידור על בסיס קבוע.

בשנת 2022 שיחקה בסרטו של דניאל אדר "עולה לראש".

חיים אישיים
-----------

ב-2016 נישאה לבן זוגה ירון סיון, בחתונה אזרחית, השניים מנהלים מערכת יחסים פתוחה. סיון הוא מורה באולפן עברית שהקים.

ב-20 בפברואר 2022 ילדה את בנה הבכור, אבשלום.

קישורים חיצוניים
----------------

ויקישיתוף מדיה וקבצים בנושא **תום יער** בוויקישיתוף
* אתר האינטרנט הרשמי של תום יער
* תום יער, ברשת החברתית פייסבוק

* תום יער, ברשת החברתית אקס (טוויטר)

* תום יער, ברשת החברתית אינסטגרם

* תום יער, במיזם "אישים" לתיעוד היצירה הישראלית

* תום יער, במסד הנתונים הקולנועיים IMDb (באנגלית)
* אתר למנויים בלבד  דנה ספקטור, בעומק היער, באתר "ידיעות אחרונות", 4 ביוני 2021

הערות שוליים
------------

1. 1 2  אתר למנויים בלבד דפנה ארד, תום יער מדברת על הכל. אבל הכל, באתר הארץ, 22 בנובמבר 2013
2. ↑  צוף ישראלי, ‏תום יער מזכירה שתוכנית בישול יכולה להיות מקורית ומצחיקה, באתר מעריב אונליין, 21 בספטמבר 2020
3. ↑
4. ↑
5. ↑  אין כאן מישהו מבאר שבע: הגל החדש של הסטנד-אפ הישראלי
6. ↑  עידן חגואל, עכבר העיר אונליין, עושים צחוקים: גל חדש בסצנת הסטנד־אפ הישראלית, באתר הארץ, 05 בינואר 2013
7. ↑  נופר משה, הגל הנשי בהומור הישראלי: "גם אנחנו רוצות את הזכות להביך ולהתקיף", באתר של "רשת 13", 14 בפברואר 2015 (במקור, מאתר "nana10")
8. ↑  Tom Yaar Makes Fart Jokes in the Holy Land, כתבה באתר broadly,‏ 8 בנובמבר 2015 (באנגלית)
9. ↑  מה יש בתמונה הזו של תום יער שגרם להרבה אנשים לדווח לפייסבוק?
10. ↑  הנשים המשפיעות 2017, באתר מגזין פורבס
11. ↑  גילי מגיע לטיפול פסיכולוגי אצל טייכר
12. ↑  היום בלילה mako
13. ↑  אפרת וכטל, בלי בושה: תום יער חושפת את האמת מאחורי צילומי השער שלנו, במדור "פנאי פלוס" באתר ynet‏, 2 במרץ 2016
14. ↑  מאיה בניטה, קורעת את המסך: תום יער מקבלת סדרה חדשה, באתר הארץ, 20 בדצמבר 2016
15. ↑  שגיא בן נון‏, "פאודה" היא הזוכה הגדולה בטקס פרסי הטלוויזיה 2018, באתר וואלה!‏, 9 במרץ 2018
16. ↑  תום יער, תום יער: "תפסיקו לאכול לי את הראש איך רזיתי 16 קילו", באתר Xnet‏, 13 באוגוסט 2018

| ארץ נהדרת  |
| --- |
| כותבים ראשיים ויוצרים | דוד ליפשיץ • מולי שגב • אסף שלמון |
| משתתפים קבועים | מריאנו אידלמן • ליאור אשכנזי • גיה באר גורביץ' • רועי בר-נתן • ירון ברלד • ליאת הר לב • עלמה זק • ערן זרחוביץ' • שחר חסון • תום יער • שני כהן • אורי לייזרוביץ' • יובל סמו • אלי פיניש • טל פרידמן • איל קיציס • אסי כהן • תמיר בר |
| משתתפי עבר | אורנה בנאי • אודי כגן • מאור כהן • דב נבון • יעל פוליאקוב • אילן פלד |
| הפקות ספין-אוף | זוהי סדום • הפרלמנט • עוד כותרות |
| ראו גם | ארץ נהדרת - דמויות • מתוקה מהחיים • שאולי ומלחמת האזרחים • שאולי • ניר וגלי • ערוץ הכיבוד • רועי כפרי |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007396556905171
* VIAF: 6633154923713863780006
* WorldCat (עם VIAF): 6633154923713863780006

 |